**Príloha č. 2 Návrh Kúpnej zmluvy**

**KÚPNA ZMLUVA**

uzatvorená podľa § 409 a nasl. zák. č. 513/1991 Zb. Obchodný zákonník v znení neskorších predpisov

(ďalej len **„zákon č. 513/1991 Zb.“**)

**Článok 1**

**Zmluvné strany**

**KUPUJÚCI:**

Názov: Ministerstvo spravodlivosti SR

Sídlo: Račianska 71, 813 11 Bratislava

Zastúpený: Mgr. Roman Krpelan, generálny tajomník služobného úradu

IČO: 00 166 073

DIČ: 2020830196

Bankové spojenie: Štátna pokladnica, Radlinského 32, 810 05 Bratislava

IBAN: SK72 8180 0000 0070 0014 4241

(ďalej len „Kupujúci“)

**a**

**PREDÁVAJÚCI:**

Názov:

Sídlo:

Zastúpený:

IČO:

DIČ:

IČ DPH:

Bankové spojenie:

IBAN:

Zapísaný v:

(ďalej len „Predávajúci“)

(ďalej spolu Kupujúci a Predávajúci aj len „zmluvné strany“)

**Článok 2**

**P R E A M B U L A**

* 1. Táto kúpna zmluva (ďalej len **„zmluva“**) sa uzatvára ako výsledok verejného obstarávania za použitia postupu podľa § 66 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len **„zákon č. 343/2015 Z. z.“**) na predmet zákazky: „**Plán obnovy a odolnosti – HyperV cluster – serverovská farma**“, vyhláseného vo Vestníku verejného obstarávania č. .............. zo dňa ................... pod značkou ....................... a v Úradnom vestníku Európskej únie č. EÚ/S ......... zo dňa ................... pod značkou .......................

**Článok 3**

**PREDMET ZMLUVY**

* 1. Predávajúci sa v súlade s podmienkami tejto zmluvy zaväzuje dodať Kupujúcemu predmet kúpy definovaný v bode 3.2 zmluvy, previesť na neho vlastnícke právo k predmetu kúpy a Kupujúci sa zaväzuje za predmet kúpy Predávajúcemu riadne a včas zaplatiť kúpnu cenu.

* 1. Predmetom tejto zmluvy je dodávka Blade šasi, Blade serverov, diskového poľa, FC SAN prepínačov (ďalej len „**zariadenia**“) a licencie operačného systému a licencie virtualizácie vSphere (ďalej len „**licencie**“) v počtoch a v súlade s technickou špecifikáciou uvedenou v Prílohe č. 1 tejto zmluvy (ďalej spolu len „**predmet kúpy/jednotlivá časť predmetu kúpy**“). Zariadenia musia byť nové, originálne od výrobcu, nepoužívané, nerepasované, certifikované a schválené na dovoz a predaj v Slovenskej republike, resp. v rámci Európskej únie a musia vyhovovať platným medzinárodným normám, STN a všeobecne záväzným právnym predpisom a musia byť dodané vrátane príslušenstva (pripojovacie káble a pod.) a musia byť vybavené všetkými prípadnými licenciami potrebnými na ich riadne funkčné užívanie. Spolu s dodaním predmetu kúpy je Predávajúci povinný poskytnúť i nasledovné súvisiace plnenia:

1. Blade šasi podporu výrobcu na obdobie 60 mesiacov s úrovňou 24x7, garantovanou odozvou do 4 hodín a garantovanou dobou opravy do 24 hodín,
2. Blade server podporu výrobcu na obdobie 60 mesiacov s úrovňou 9x5, garantovanou odozvou do nasledujúceho pracovného dňa a garantovanou dobou opravy do 2 dní,
3. Podporu výrobcu diskového poľa na obdobie 60 mesiacov s úrovňou 24x7 a garantovanou dobou opravy do 24 hodín,
4. Podporu výrobcu FC SAN prepínačov na obdobie 60 mesiacov s úrovňou 24x7 s garantovanou dobou opravy do 24 hodín,
5. Podporu výrobcu licencie operačného systému a licencie virtualizácie vSphere – Software Assurance (SA) na obdobie 60 mesiacov,
6. oživenie a prípravu na plnohodnotné užívanie technikom s platným certifikátom výrobcu, čo zahŕňa služby spojené s inštaláciou zariadení a licencií, implementáciou, overenie funkčnosti a konfiguráciu (pripojenie) na vzdialený dohľad do servisného centra, a to v rozsahu a v prípadoch vyplývajúcich z Prílohy č. 1

(ďalej spolu len „**súvisiace plnenia**“).

3.3. Účelom zmluvy je dodávka hardvéru a softvéru pre serverovskú farmu s virtualizáciou Hyper-V v cluster prevedení a virtualizáciou vSphere v prevedení s vysokou dostupnosťou (HA) pre potreby rezortu spravodlivosti.

**Článok 4**

**KÚPNA CENA A PLATOBNÉ PODMIENKY**

* 1. Cena je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov a na základe výsledku verejného obstarávania v rámci postupu zadávania zákazky.

Celková cena za predmet kúpy bez DPH je ..................... EUR (slovom: ..................... eur).

Cena každého zariadenia/licencie, resp. jednotlivých častí predmetu kúpy, je uvedená v Prílohe č. 2.

* 1. Cena podľa bodu 4.1 zmluvy, ako aj ceny zariadení / licencií, resp. jednotlivých častí predmetu kúpy, uvedené v Prílohe č. 2, sú pevné a konečné a zahŕňajú všetky a akékoľvek interné a externé náklady a výdavky Predávajúceho spojené s dodaním predmetu kúpy, vrátane dopravy na miesto plnenia a súvisiacich plnení (inštalácie a servisnej podpory v rozsahu vyplývajúcom z Prílohy č. 1). K zmene ceny podľa bodu 4.1 a cien podľa Prílohy č. 2 zmluvy môže dôjsť len v prípadoch predpokladaných v tejto zmluve.
  2. Povinnosti, ktoré zmluvným stranám vyplývajú z ustanovení zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon č. 222/2004 Z. z.“), sú pre obidve zmluvné strany záväzné v plnom rozsahu. Cenu je možné meniť formou písomných dodatkov k tejto zmluve len v prípade zmeny právnych predpisov upravujúcich daň z pridanej hodnoty.
  3. Zmluvné strany sa dohodli, že úhrada ceny za dodanie predmetu kúpy, resp. jednotlivých častí predmetu kúpy, bude realizovaná prostredníctvom bezhotovostného platobného styku, ktorý sa bude realizovať výhradne prevodným príkazom, na číslo účtu Predávajúceho uvedené v záhlaví tejto zmluvy. Platby budú realizované v eurách.
  4. Zmluvné strany sa dohodli, že úhrada ceny za dodanie predmetu kúpy, resp. jednotlivých častí predmetu kúpy, bude realizovaná na základe faktúry, ktorú Predávajúci vystaví Kupujúcemu po riadnom dodaní predmetu kúpy, resp. jednotlivých častí predmetu kúpy podľa bodu 5.2. Cena vo faktúre bude určená na základe počtu skutočne dodaných zariadení a licencií (jednotlivých častí predmetu kúpy) a ich ceny podľa Prílohy č. 2. Prílohou faktúry bude podpísaný preberací protokol podľa bodu 5.9 zmluvy podpísaný zmluvnými stranami a dodacie listy. Lehota splatnosti faktúry je 60 (šesťdesiat) dní od jej doručenia Kupujúcemu. Finančné plnenie bude hradené z prostriedkov z Plánu obnovy a odolnosti v rámci komponentu 15: „Reforma justície“ - Investícia 2: „Digitalizácia a analytické kapacity“ - Podporné nástroje reformy súdnej mapy - Modernizácia IT vybavenia.“.
  5. Každá faktúra musí obsahovať všetky náležitosti daňového dokladu podľa zákona č. 222/2004 Z. z. a musí obsahovať predpísané náležitosti podľa zákona č. 431/2002 Z. z. o účtovníctve v znení neskorších predpisov a prílohy podľa bodu 4.5 zmluvy. Za správne vyhotovenie faktúry zodpovedá v plnom rozsahu Predávajúci.
  6. Ak faktúra nebude obsahovať všetky náležitosti podľa bodu 4.6 zmluvy a požadované prílohy, alebo bude obsahovať vady v písaní alebo počítaní alebo iné chyby alebo zrejmé nesprávnosti, Kupujúci má právo vrátiť ju Predávajúcemu na doplnenie alebo prepracovanie s uvedením nedostatkov, ktoré sa majú odstrániť. V takomto prípade sa ukončí pôvodná lehota splatnosti a nová 60 (šesťdesiat) dňová lehota splatnosti pre Kupujúceho začne plynúť doručením doplnenej, opravenej, resp. novej faktúry od Predávajúceho.

**Článok 5**

**ČAS, SPÔSOB A MIESTO PLNENIA**

* 1. Predávajúci sa zaväzuje dodať Kupujúcemu predmet kúpy a súvisiace plnenia (teda zabezpečiť inštaláciu, implementáciu, overenie funkčnosti a konfiguráciu (pripojenie) na vzdialený dohľad do servisného centra) najneskôr do 5 mesiacov od nadobudnutia účinnosti tejto zmluvy.
  2. Predávajúci je oprávnený dodať predmet kúpy aj vo viacerých častiach / čiastkových plneniach, pričom musí dodržať nasledovné pravidlá:

1. predmet kúpy, teda všetky zariadenia a licencie musia byť dodané v lehote podľa bodu 5.1,
2. pri dodaní Blade serverov musí byť súčasne alebo predtým dodané Blade šasi umožňujúce osadenie dodaných Blade serverov, teda nie je možné dodať Blade servery bez toho, aby súčasne alebo predtým nebolo dodané Blade šasi umožňujúce osadenie všetkých dodaných Blade serverov, tak, aby dodané Blade servery bolo možné po dodaní užívať,
3. pri dodaní akéhokoľvek zariadenia alebo licencie musí byť súčasne dodaná i podpora každého dodaného zariadenia a licencie v súlade s bodom 3.2,
4. pri dodaní každého zariadenia a licencie musí dôjsť k oživeniu a príprave na plnohodnotné užívanie v súlade s bodom 3.2 písm. f).
   1. Predávajúci sa zaväzuje dodať predmet kúpy na miesto plnenia: DataCentrum, Kopčianska 92, Bratislava.
   2. Ak sa zmluvné strany nedohodli inak, Predávajúci je povinný dodať predmet kúpy v mieste plnenia, a to iba v pracovných dňoch v čase od 8:00 hod do 16:00 hod, pričom presný termín a odhadovaný čas dodania je povinný oznámiť Kupujúcemu najmenej 5 (päť) pracovných dní vopred.
   3. Predávajúci sa zaväzuje dodať zariadenia spolu s nevyhnutnou dokumentáciou, najmä:
5. návod na obsluhu každého zariadenia a každej licencie v slovenskom, anglickom alebo českom jazyku,
6. zdokumentovanie nastavenia každého zariadenia a licencie a všetkých súčastí,
7. dodací list (ktorý musí obsahovať zoznam a podrobnú špecifikáciu zariadení a licencií, vrátane výrobných čísel),
8. certifikát / potvrdenie o poskytnutí podpory výrobcom zariadení podľa bodu 3.2 písm. a), b), c), d) a e).
   1. Pri dodaní predmetu kúpy a súvisiacich plnení:
   2. Predávajúci umožní odskúšanie ich základných funkcií povereným zástupcom Kupujúceho,
   3. Predávajúci umožní povereným zástupcom Kupujúceho overenie zhodnosti výrobných čísel dodaných zariadení a licencií s údajmi uvedenými v dodacom liste,
   4. Predávajúci umožní povereným zástupcom Kupujúceho overenie zhodnosti dodaných zariadení a licencií s technickou špecifikáciou uvedenou v Prílohe č. 1 zmluvy.
   5. V súvislosti s dodaním predmetu kúpy a súvisiacich plnení je Kupujúci povinný poskytnúť Predávajúcemu nevyhnutnú súčinnosť, pričom Predávajúci je povinný vzniesť požiadavku na poskytnutie súčinnosti najmenej 5 (päť) pracovných dní vopred.
   6. Predávajúci nie je v omeškaní s dodaním predmetu kúpy a súvisiacich plnení v prípade neposkytnutia súčinnosti zo strany Kupujúceho podľa bodu 5.7 zmluvy. Lehota dodania podľa bodu 5.1 zmluvy sa v takom prípade predlžuje o dobu trvania omeškania Kupujúceho s poskytnutím súčinnosti.
   7. Dodanie predmetu kúpy, resp. jednotlivých častí predmetu kúpy v súlade s podmienkami podľa bodu 5.2, a súvisiacich plnení v súlade s touto zmluvou potvrdia zmluvné strany podpísaním preberacieho protokolu.
   8. Kupujúci nie je povinný predmet kúpy, resp. jednotlivé časti predmetu kúpy, prevziať a nie je povinný podpísať preberací protokol, ak pri odovzdaní predmetu kúpy, resp. jednotlivé časti predmetu kúpy, konkrétne zariadenie/licencia nezodpovedá špecifikáciám uvedeným v Prílohe č. 1 tejto zmluvy a/alebo mu nebolo umožnené odskúšanie a overenie podľa bodu 5.6, a/alebo mu nie je predložený akýkoľvek doklad podľa bodu 5.5 zmluvy alebo podľa všeobecne záväzného právneho predpisu, a/alebo ak má zariadenie akékoľvek iné vady, a/alebo pri čiastkovom plnení nie sú splnené podmienky uvedené v bode 5.2.
   9. Predávajúci je povinný písomne informovať Kupujúceho o všetkých skutočnostiach, ktoré môžu ohroziť včasné dodanie predmetu kúpy, a to bezodkladne po ich zistení.
   10. Ak nie je Predávajúci schopný dodať niektoré zariadenia alebo licencie v súlade s ustanoveniami tejto zmluvy v lehote podľa bodu 5.1 tohto článku zmluvy z dôvodov vonkajších udalostí alebo okolností výnimočného charakteru, ktoré v čase uzatvorenia tejto zmluvy a v čase predloženia ponuky Predávajúcim vo verejnom obstarávaní nemohol Predávajúci predvídať, nemohol ich včas odstrániť a ich vznik nezavinil ani k ich vzniku priamo či nepriamo neprispel (ďalej len „vyššia moc“), a tieto udalosti alebo okolnosti Kupujúcemu preukáže, je oprávnený požiadať Kupujúceho o primeranú úpravu lehoty plnenia, pričom oprávnenej požiadavke uskutočnenej v súlade s týmto bodom je Kupujúci povinný vyhovieť. Úprava lehoty bude uskutočnená uzatvorením dodatku k tejto zmluve.
   11. Ak z dôvodu vyššej moci v zmysle definície podľa bodu 5.12 tejto zmluvy, ktorú Predávajúci Kupujúcemu preukáže, nie je od Predávajúceho s ohľadom na všetky okolnosti prípadu spravodlivé vyžadovať plnenie podľa tejto zmluvy z dôvodu, že nie je objektívne schopný plnenie poskytnúť ani v upravenej lehote podľa bodu 5.12 zmluvy, je oprávnený požiadať o ukončenie zmluvy dohodou, v ktorej si zmluvné strany spravodlivo a rešpektujúc ustanovenia tejto zmluvy vysporiadajú vzájomné práva a povinnosti.

**Článok 6**

**ZÁRUKA A ZÁRUČNÝ SERVIS**

* 1. Záručná doba zariadení pod položkami „Blade šasi“, „Blade server“, „Diskové pole“ a „FC SAN prepínač“ podľa Prílohy č. 1 je 60 mesiacov, a začína plynúť nasledujúci deň po dodaní všetkých zariadení, t. j. po podpísaní celého predmetu kúpy, teda po podpísaní posledného preberacieho protokolu podľa bodu 5.9 zmluvy.
  2. Predávajúci zodpovedá za to, že predmet kúpy, resp. zariadenia budú mať počas záručnej doby vlastnosti a kvalitu predpokladané v tejto zmluve, najmä jej Prílohe č. 1, t. j. bude ich možné používať na stanovený účel uvedený v bode 3.3.
  3. Uplatnenie práv zo záruky a spôsob ich vybavenia / riešenia, resp. lehoty, spôsob a parametre odstraňovania záručných vád sú podrobne upravené v bode 3.2 písm. a), b), c), d) a e) zmluvy a v Prílohe č. 1.
  4. Oprávnené osoby Kupujúceho podľa bodu 12.1 zmluvy sú oprávnené kedykoľvek počas trvania zmluvy oznámiť Predávajúcemu ďalšie osoby, ktoré sú oprávnené oznamovať vady podľa tohto článku zmluvy, pričom tieto osoby je možné kedykoľvek doplniť alebo zmeniť.

**Článok 7**

**PRAVIDLÁ POUŽITIA SUBDODÁVATEĽOV**

1. Predávajúci je oprávnený plniť túto zmluvu aj prostredníctvom tretích subjektov (ďalej len „Subdodávateľ“), pričom Predávajúci bez obmedzenia zodpovedá za odbornú starostlivosť pri výbere Subdodávateľa.
2. Zoznam všetkých známych Subdodávateľov v čase uzatvorenia tejto zmluvy, vrátane údajov o osobe oprávnenej konať za Subdodávateľa v rozsahu meno a priezvisko, adresa pobytu, dátum narodenia, je uvedený v Prílohe č. 3.
3. Predávajúci je povinný bez zbytočného odkladu oznámiť Kupujúcemu zmenu a/alebo doplnenie Subdodávateľa pred plánovaným použitím nového Subdodávateľa.
4. Predávajúci je povinný oznámiť Kupujúcemu akúkoľvek zmenu údajov o Subdodávateľovi uvedenom v Prílohe č. 3 tejto zmluvy, resp. zmenenom/ doplnenom podľa bodu 7.3 zmluvy, a to bezodkladne, najneskôr však do 3 (troch) dní, odkedy k zmene údajov došlo.
5. Predávajúci je povinný zabezpečiť, aby jeho Subdodávatelia a subdodávatelia v zmysle § 2 ods. 1 písm. a) bod 7 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“), ktorým v súvislosti s touto zmluvou vznikla povinnosť zápisu do Registra, boli riadne, včas a po celú dobu trvania tejto zmluvy zapísaný do Registra.
6. Za účelom kontroly plnenia povinnosti Predávajúceho v zmysle bodu 7.5 zmluvy je Predávajúci povinný kedykoľvek počas trvania tejto zmluvy na výzvu Kupujúceho bezodkladne, najneskôr však do 3 pracovných dní, predložiť Kupujúcemu zoznam všetkých subdodávateľov v zmysle § 2 ods. 1 písm. a) bod 7 zákona č. 315/2016 Z. z., ktorí napĺňajú definičné znaky partnera verejného sektora v zmysle § 2 ods. 1 písm. a) bod 7 a § 2 ods. 2 zákona č. 315/2016 Z. z., v dôsledku ich participácie na plnení tejto zmluvy (ďalej len „Zoznam“) a zároveň všetky zmluvy so subdodávateľmi identifikovanými v Prílohe č. 3, resp. následne doplnenými/ zmenenými postupom podľa bodu 7.3 zmluvy, ktorých neuviedol v Zozname a nie sú zapísaní v Registri. Za úplnosť a pravdivosť poskytnutých údajov nesie plnú zodpovednosť predávajúci.
7. V prípade ak Predávajúci poruší povinnosť podľa bodu 7.5 zmluvy, a teda bude táto zmluva plnená subdodávateľmi (resp. budú na jej plnení participovať subdodávatelia), ktorí si riadne nesplnili svoju zákonnú povinnosť zápisu do Registra (resp. jeho udržiavania), má Kupujúci právo na zmluvnú pokutu od Predávajúceho vo výške 10.000,- € (slovom desaťtisíc eur), a to za každého Subdodávateľa a subdodávateľa v zmysle § 2 ods. 1 písm. a) bod 7 zákona č. 315/2016 Z. z., ktorý sa riadne a včas nezapíše do Registra, resp. bude z Registra vymazaný.
8. V prípade omeškania Predávajúceho so splnením povinnosti v zmysle bodu 7.6 zmluvy má Kupujúci právo na zmluvnú pokutu vo výške 1.000,- € (slovom jedentisíc eur), a to za každý aj začatý deň omeškania, maximálne však vo výške 50.000,- € (slovom päťdesiattisíc eur).

**Článok 8**

**ZMLUVNÉ POKUTY A ZODPOVEDNOSŤ ZA ŠKODY**

* 1. V prípade omeškania Predávajúceho s dodaním predmetu kúpy, vrátane súvisiacich plnení, v lehote uvedenej v bode 5.1 zmluvy je Kupujúci oprávnený uplatniť si u Predávajúceho zmluvnú pokutu vo výške 0,2 % (dve desatiny percenta) z ceny zariadení / licencií podľa bodu 4.1 zmluvy a Prílohy č. 2, ktoré neboli dodané v lehote podľa bodu 5.1, a to za každý aj začatý deň omeškania.
  2. Ak jedna zo zmluvných strán spôsobí akúkoľvek škodu druhej zmluvnej strane   
     vo vzťahu k tejto zmluve, zodpovednosť za škody vrátane škôd spôsobených tretím stranám sa bude spravovať podľa § 373 a nasl. zák. č. 513/1991 Zb.
  3. Ak je Kupujúci v omeškaní so zaplatením faktúry, Predávajúci je oprávnený účtovať Kupujúcemu úroky z omeškania platieb vo výške stanovenej podľa § 369 ods. 2 zákona č. 513/1991 Zb.
  4. V prípade omeškania Predávajúceho so splnením povinnosti odstrániť vady podľa bodu 6.3 zmluvy, je Kupujúci oprávnený uplatniť si od Predávajúceho zmluvnú pokutu vo výške 0,5 % (pol percenta) z ceny konkrétneho servisovaného zariadenia za každú i začatú hodinu (v prípade zariadení, pri ktorých je v bode 3.2 zmluvy a v Prílohe č. 1 doba opravy uvedená v hodinách) a/alebo začatý deň (v prípade zariadení, pri ktorých je v bode 3.2 a v Prílohe č. 1 doba opravy uvedená v dňoch) s odstránením vady / s opravou konkrétneho zariadenia.
  5. Zodpovednosť za škodu spôsobenú pri plnení tejto zmluvy sa riadi príslušnými ustanoveniami zákona č. 513/1991 Zb. a ďalšími súvisiacim všeobecne záväznými právnymi predpismi.
  6. Zmluvná pokuta a náhrada škody je splatná do 30 (tridsať) dní od doručenia písomnej výzvy na zaplatenie.
  7. Predávajúci je povinný po celý čas trvania tejto zmluvy, až do splnenia všetkých záväzkov vyplývajúcich z tejto zmluvy, byť zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“). Ak Kupujúcemu vznikne právo na odstúpenie od zmluvy podľa § 15 ods. 1 zákona č. 315/2016 Z. z. a k odstúpeniu od zmluvy zo strany Kupujúceho nedôjde, má Kupujúci právo na zmluvnú pokutu od predávajúceho vo výške 100.000,- € (stotisíc eur). Kupujúci právo na zmluvnú pokutu podľa tohto bodu nemá, ak k vzniku práva na odstúpenie od zmluvy podľa predchádzajúcej vety dôjde po zaplatení kúpnej ceny v súlade s článkom 4 tejto zmluvy.

**Článok 9**

**VLASTNÍCKE, LICENČNÉ A UŽÍVACIE PRÁVO**

* 1. Kupujúci nadobúda vlastnícke a/alebo licenčné a/alebo užívacie práva k predmetu kúpy riadnym dodaním, t. j. podpísaním preberacieho protokolu podľa bodu 5.8 zmluvy.
  2. Ak sú zariadenia dodané vrátane licencií potrebných na ich riadne funkčné užívanie, resp. vrátane operačných systémov v zmysle technických špecifikácií uvedených v Prílohe č. 1, Kupujúci nadobúda licenčné práva riadnym dodaním zariadenia, t. j. podpísaním preberacieho protokolu podľa bodu 5.9 zmluvy.

**Článok 10**

**UKONČENIE ZMLUVY**

* 1. Každá zo zmluvných strán je oprávnená odstúpiť od tejto zmluvy v prípade, ak jej takéto právo vyplýva zo zákona alebo tejto zmluvy, a to výlučne z dôvodov a za podmienok stanovených v príslušnom zákone (napr. § 345 a nasl. zákona č. 513/1991 Zb. alebo § 19 zákona č. 343/2015 Z. z.) alebo výslovne uvedených nižšie v tomto článku zmluvy.
  2. Za podstatné porušenie zmluvy zo strany Predávajúceho sa považuje:

1. omeškanie s odovzdaním predmetu kúpy o viac ako 30 (tridsať) dní,
2. Predávajúci nezabezpečí inštaláciu zariadení technikom s platným certifikátom výrobcu podľa bodu 3.2 písm. f) zmluvy.
   1. Zmluvu je možné zrušiť písomnou dohodou zmluvných strán.

**Článok 11**

**OCHRANA DÔVERNÝCH INFORMÁCIÍ A OSOBNÝCH ÚDAJOV**

1. Zmluvné strany sa zaväzujú zachovávať mlčanlivosť o dôverných informáciách, o ktorých sa dozvedeli od druhej zmluvnej strany pri plnení tejto zmluvy, resp. v rámci samotného plnenia predmetu tejto zmluvy. Ak nie je ďalej v tejto zmluve ustanovené inak, za dôvernú informáciu sa považuje akýkoľvek údaj, podklad, poznatok, dokument alebo akákoľvek iná informácia, bez ohľadu na formu jej zachytenia:
   1. ktorá sa týka zmluvnej strany (informácie o jej činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jeho technickom a programovom vybavení, know-how, hodnotiace štúdie a správy, podnikateľské stratégie a plány, informácie týkajúce sa predmetov chránených právom priemyselného alebo iného duševného vlastníctva a všetky ďalšie informácie o zmluvnej strane),
   2. ktorá bola poskytnutá zmluvnej strane alebo získaná zmluvnou stranou pred nadobudnutím platnosti a účinnosti tejto zmluvy, pokiaľ sa týka jej predmetu a/alebo obsahu,
   3. ktorá je výslovne zmluvnou stranou označená ako „dôverná“, „confidential“, proprietary“ alebo iným obdobným označením, a to od okamihu oznámenia tejto skutočnosti druhej zmluvnej strane,
   4. pre ktorú je stanovený všeobecne záväznými právnymi predpismi platnými a účinnými v Slovenskej republike osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo, osobné údaje a utajované skutočnosti).
2. Dôvernou informáciou nie je táto zmluva, informácie, ktoré sa bez porušenia tejto zmluvy stali verejne známymi, informácie získané oprávnene inak, ako od druhej zmluvnej strany a informácie, ktoré je kupujúci povinný sprístupniť alebo zverejniť podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „**zákon č. 211/2000 Z. z.**“) alebo iného právneho predpisu platného a účinného na území Slovenskej republiky.
3. Predávajúci sa zaväzuje, že v súlade s § 79 ods. 2 zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „**zákon č. 18/2018 Z. z.**“) zaviaže povinnosťou mlčanlivosti svojich zamestnancov a všetky osoby, ktoré sa pri plnení záväzkov z tejto zmluvy môžu oboznámiť alebo prísť do styku s osobnými údajmi. Splnenie povinnosti v zmysle predchádzajúcej vety je predávajúci povinný kupujúceho kedykoľvek na výzvu preukázať.
4. Zmluvné strany sa zaväzujú užívať dôverné informácie druhej zmluvnej strany výlučne na účel, na ktorý im boli poskytnuté, odovzdané, sprístupnené alebo akýmkoľvek iným spôsobom získané zmluvnými stranami na základe tejto zmluvy. V prípade, že kupujúci poskytne predávajúcemu dôvernú informáciu v listinnej podobe, predávajúci je povinný ju bezodkladne po pominutí účelu jej držania vrátiť kupujúcemu.
5. Zmluvné strany sa zaväzujú, že dôverné informácie budú ochraňovať najmenej s rovnakou starostlivosťou ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom ak nie je v tejto Zmluve ustanovené inak, zaväzujú sa, že bez predchádzajúceho písomného súhlasu druhej zmluvnej strany neposkytnú, neodovzdajú, neoznámia alebo iným spôsobom nevyzradia, resp. nesprístupnia dôverné informácie druhej zmluvnej strany tretej osobe.
6. Zmluvné strany sa zaväzujú, že upovedomia druhú zmluvnú stranu o porušení povinnosti mlčanlivosti bez zbytočného odkladu potom, ako sa o takomto porušení dozvedeli.
7. Povinnosť zachovávať mlčanlivosť sa nevzťahuje na prípady, ak zmluvnej strane na základe zákona alebo na základe rozhodnutia príslušného orgánu vznikla povinnosť sprístupniť alebo zverejniť dôvernú informáciu druhej zmluvnej strany alebo jej časť. O vzniku takejto povinnosti sa budú zmluvné strany vzájomne informovať bez zbytočného odkladu.
8. Ustanovenia jednotlivých bodov tohto článku zmluvy zostávajú platné a účinné aj po ukončení tejto zmluvy.

**Článok 12**

**OZNAMOVANIE A KOMUNIKÁCIA ZMLUVNÝCH STRÁN**

1. Ak v tejto zmluve nie je ustanovené inak, akékoľvek oznámenia, súhlas, schválenia alebo rozhodnutia vyžadované alebo predpokladané podľa tejto zmluvy a/alebo dokumenty jednej zmluvnej strany adresované druhej zmluvnej strane, musia byť vyhotovené písomne v slovenskom jazyku a podpísané príslušnou zmluvnou stranou, resp. oboma zmluvnými stranami, ak to vyplýva z kontextu danej písomnosti, a doručené druhej zmluvnej strane formou doporučenej zásielky, prípadne prostredníctvom kuriérskej služby, osobne alebo elektronickou poštou na nasledovné adresy:

**Kupujúci:**

Ministerstvo spravodlivosti Slovenskej republiky

Račianska 71

813 11 Bratislava

Poverený zástupca:

Miroslav Gáborčík, 02/888 91 244, ms.sirp.opis.sek@justice.sk

**Predávajúci:**

…………………………

…………………………

…………………………

Poverený zástupca:

...............................

...............................

1. Odosielateľ akejkoľvek písomnej správy môže požadovať písomné potvrdenie príjemcu.
2. Každá komunikácia týkajúca sa platnosti alebo účinnosti zmluvy, jej zániku či zmeny musí byť písomná a doručovaná výhradne poštou ako doporučená zásielka, kuriérom alebo osobne.
3. Akákoľvek písomnosť doručovaná v súvislosti so zmluvou sa považuje za doručenú druhej zmluvnej strane v prípade doručovania prostredníctvom:
   1. elektronickej pošty (e-mail) dňom, kedy zmluvná strana, ktorá prijala e-mail od odosielajúcej zmluvnej strany potvrdil jeho prijatie odoslaním potvrdzujúceho e-mailu odosielajúcej zmluvnej strane. Prijímajúca zmluvná strana je povinná doručiť odosielajúcej zmluvnej strane potvrdenie o prijatí e-mailu do 24 hodín, pričom po uplynutí uvedenej lehoty je odosielajúca zmluvná strana povinná informovať sa o dôvodoch nepotvrdenia doručenia e-mailu telefonicky, bezdôvodné porušenie tejto povinnosti má za následok omeškanie prijímajúcej zmluvnej strany;
   2. pošty, kuriérom alebo v prípade osobné doručovania, doručením písomnosti adresátovi s tým, že v prípade doručovania prostredníctvom pošty musí byť písomnosť zaslaná doporučene s doručenkou preukazujúcou doručenie na adresu príslušnej zmluvnej strany. V prípade doručovania inak ako poštou, je možné písomnosť doručovať aj na inom mieste ako na adrese príslušnej zmluvnej strany, ak sa na tomto mieste zmluvná strana v čase doručenia zdržuje. Za deň doručenia písomnosti sa považuje aj deň, v ktorý zmluvná strana, ktorá je adresátom, odoprie doručovanú písomnosť prevziať, alebo tretí deň odo dňa uloženia zásielky na pošte, doručovanej poštou zmluvnej strane, alebo v ktorý je na zásielke, doručovanej poštou zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu, ak sa súčasne takáto poznámka zakladá na pravde.
4. Poverení zástupcovia zmluvných strán uvedení v bode 12.1 zmluvy zodpovedajú za koordináciu a organizačné zabezpečenie realizácie tejto zmluvy a môžu za zmluvnú stranu realizovať všetky oznámenia, súhlasy, schválenia alebo rozhodnutia vyžadované alebo predpokladané podľa tejto zmluvy, s výnimkou úkonov podľa bodu 12.3 zmluvy. Poverení zástupcovia kupujúceho sú oprávnení oznámiť Predávajúcemu kontaktné osoby podľa článku 6 bod 6.4.
5. Zmluvné strany sa zaväzujú bezodkladne písomne oznámiť akúkoľvek zmenu svojich kontaktných údajov uvedených v bode 12.1 zmluvy druhej zmluvnej strane bez potreby uzatvorenia dodatku k tejto zmluve. Pre zamedzenie pochybností zmluvné strany sú oprávnené rovnako kedykoľvek zmeniť aj ich poverených zástupcov uvedených bode 12.1 zmluvy, pričom táto zmena je účinná voči druhej zmluvnej strane ku dňu, kedy jej bolo, resp. má sa za to, že jej bolo, doručené písomné oznámenie o zmene povereného zástupcu podpísané štatutárnym orgánom dotknutej zmluvnej strany alebo ním preukázateľne poverenou/ splnomocnenou osobou.

**Článok 13**

**ZÁVEREČNÉ USTANOVENIA**

1. Zmluvu je možné meniť a dopĺňať len na základe vzájomnej dohody oboch zmluvných strán, formou vzostupne očíslovaných písomných dodatkov, ktoré sa stanú neoddeliteľnou súčasťou tejto zmluvy.
2. Právne vzťahy touto zmluvou výslovne neupravené sa spravujú príslušnými ustanoveniami zákona č. 513/1991 Zb. a ostatnými príslušnými všeobecne záväznými právnymi predpismi Slovenskej republiky.
3. Táto zmluva nadobúda platnosť dňom jej podpisu oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Táto zmluva je povinne zverejňovanou zmluvou podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
4. Ak sa preukáže, že niektoré z ustanovení zmluvy (alebo jeho časť) je neplatné alebo neúčinné, takáto neplatnosť alebo neúčinnosť nemá za následok neplatnosť alebo neúčinnosť ďalších ustanovení zmluvy (alebo zostávajúcej časti dotknutého ustanovenia), alebo samotnej zmluvy, pokiaľ to nie je vylúčené v zmysle príslušných právnych predpisov. V takomto prípade sa zmluvné strany zaväzujú bez zbytočného odkladu nahradiť takéto ustanovenie (jeho časť) novým ustanovením, ktoré sa čo najviac priblíži k účelu neplatného alebo neúčinného ustanovenia (alebo jeho časti), ktorý v čase uzavretia tejto zmluvy jej zmluvné strany sledovali. Obdobne budú zmluvné strany postupovať aj v prípade, ak sa zistí, že niektoré z ustanovení tejto zmluvy je nevykonateľné.
5. Zmluvné strany sa dohodli, že prípadné spory pri plnení tejto zmluvy budú riešiť prednostne vzájomnou dohodou. Ak nedôjde k dohode o sporných otázkach, zmluvné strany sa budú riadiť príslušnými ustanoveniami Obchodného zákonníka v platnom znení a ostatnými súvisiacimi všeobecne záväznými právnymi predpismi platnými v Slovenskej republike. Na riešenie sporov budú príslušné súdy Slovenskej republiky.
6. Táto zmluva je vyhotovená v 6 (šiestich) rovnopisoch s platnosťou originálu, 4 (štyri) rovnopisy pre Kupujúceho a 2 (dva) rovnopisy pre Predávajúceho.
7. Neoddeliteľnú súčasť tejto zmluvy tvoria tieto prílohy:
8. Príloha č. 1 – Technická špecifikácia predmetu kúpy
9. Príloha č. 2 – Jednotková cena a identifikácia zariadení
10. Príloha č. 3 – Zoznam subdodávateľov.
11. Zmluvné strany vyhlasujú, že si zmluvu pred jej podpisom prečítali, a že bola uzatvorená po vzájomnom podrobnom oboznámení sa s jej obsahom ako určitý, vážny a zrozumiteľný prejav slobodnej vôle zmluvných strán bez akéhokoľvek nátlaku a nie za nevýhodných podmienok pre ktorúkoľvek zo zmluvných strán, na znak čoho pripájajú oprávnení zástupcovia zmluvných strán svoje vlastnoručné podpisy.

|  |  |
| --- | --- |
| V Bratislave | V Bratislave |
| Za Kupujúceho: | Za Predávajúceho: |
| .............................................................................  Mgr. Roman Krpelan  generálny tajomník služobného úradu | ........................................................................ |

1. **Špecifikácia a rozsah predmetu zákazky**

|  |  |  |
| --- | --- | --- |
| **p.č.** | **Tech. zariadenie** | **Počet** |
| 1. | *Blade šasi* | .... ks\* |
| 2. | *Blade server* | 12 ks |
| 3. | *Licencie operačného systému* | 1 ks |
| 4. | *Licencie virtualizácie vSphere* | 1 ks |
| 5. | *Diskové pole* | 1 |
| 6. | *FC SAN prepínač* | 2 ks |

\* je požadovaný 1ks ale je možné zabezpečiť aj dodaním 2 ks šasi s minimálne šiestimi pozíciami pre blade servre - **(doplní sa po ukončení VO na základe víťaznej ponuky)**

### Blade šasi

|  |  |
| --- | --- |
| **Produkt/Parameter** | **Požiadavky** |
| **Celkový počet pozícií pre servery** | Minimálne 12 ks požadovaných blade serverov, šasi musí byť nakonfigurované tak, aby umožnilo súčasné osadenie všetkých požadovaných typov blade serverov. Túto požiadavku je možné zabezpečiť aj dodaním 2 ks šasi s minimálne šiestimi pozíciami pre blade servre, pričom každé šasi musí spĺňať nižšie uvedené požiadavky. |
| **Celkový počet pozícií pre pripojovacie prvky** | Minimálne 4 ks alebo tak, aby bolo možné redundandne splniť celkový požadovaný počet rozhraní zo serverov (Ethernet aj FC). |
| **Napájanie** | Plne redundantné, vymeniteľné za chodu, s čo najvyššou účinnosťou napájacích zdrojov. |
| **Chladenie / ventilátory** | Plne redundantné, vymeniteľné za chodu. |
| **Správa a manažment** | Navzájom redundantné servisné procesory alebo karty pre vzdialený systémový manažment šasi, serverov a pripojovacích prvkov, za chodu meniteľné, možnosť pripojiť manažment šasi pomocou grafického výstupu na externý monitor.  Zároveň umožňuje centrálne riešiť aktualizáciu ovládačov a FW edícií pre servery, centrálne sleduje stav infraštruktúry a vie informovať o HW incidentoch. |
| **Pripojenie na LAN** | Šasi musia byť osadené navzájom redundantnými aktívnymi sieťovými prvkami. Požadujeme externú konektivitu min. 10/25Gbps.  Osadenie externých portov zo šasi **:** min. 12 x 10Gbps SFP+ SR spolu s optickými káblami min. 15m dĺžky. |
| **Pripojenie na SAN** | Šasi musia byt osadené navzájom redundantnými SAN prvkami. Požadujeme minimálne 32Gbps konektivitu do externého prostredia. Požadujeme natívnu integráciu ponúkaných prvkov do SAN prostredia.  Osadenie externých portov zo šasi **:** min. 8 x 16/32Gb FC spolu s optickými káblami min. 15m dĺžky pre pripojenie do SAN prepínača. |
| **Napájanie** | požiadavka na pripojenie šasi cez minimálne dve samostatné vetvy napájania. Zapojenie musí zvládnuť výpadok jednej vetvy aj v prípade šasi plne osadeného servermi a modulmi. |
| **Servisná podpora** | min. 5 rokov servisná podpora v mieste inštalácie, v režime 24x7 s garantovanou dobou odozvy do 4 hodín a garantovanou dobou opravy do 24 hodín.  Oprava zariadenia musí byť realizovaná priamo výrobcom alebo jeho lokálnym autorizovaným servisným partnerom (zastúpením). |
| **Inštalácia** | Požaduje sa hardvérová inštalácia a implementáciu (nasadenie do existujúceho prostredia) technikom s platným certifikátom výrobcu pre danú typovú radu zariadení, overenie funkčnosti a odovzdanie zariadenia v odporúčanom nastavení výrobcu.  Počas inštalácie je možné na požiadanie nakonfigurovať aj pripojenie šasi na vzdialený dohľad do servisného centra výrobcu alebo autorizovaného servisného partnera. |
| **Prevedenie** | 19“ rack, výška max. 10U |

### Blade server

|  |  |
| --- | --- |
| **Produkt/Parameter** | **Požiadavky** |
| **Procesory** | Model servera s dvomi procesormi typu x86.  Server musí byť preukázateľne schopný dosiahnuť výsledok v teste SPECspeed®2017\_fp\_base aspoň 160 bodov (pri osadení dvoma procesormi). Benchmark musí byt verejne dostupný na stránke spec.org a musí byt uvedený pre konkrétny ponúkaný model.  Požadujeme osadenie dvomi procesormi. |
| **Pamäť** | 512 GB, DDR4 Registered min. 2933MHz, pričom je možné kapacitu pamäte navýšiť na min. 1536 GB iba dokúpením pamäťových modulov |
| **Ethernet adaptér** | Minimálne 4x 10Gb/s pripojenie k externému prostrediu, zabezpečujúce redundantné a vysoko dostupné pripojenie servera na externú LAN infraštruktúru. |
| **FC adaptér** | Minimálne 2 x 16Gb/s Fibre Channel pripojenie k externému prostrediu, zabezpečujúce redundantné a vysoko dostupné pripojenie servera na externú SAN infraštruktúru. |
| **Diskový radič** | HW diskový radič s podporou RAID 0/1/5/6, cache min. 2GB zálohovaná batériou alebo ekvivalentným spôsobom. |
| **Pevné disky** | Minimálne 2 pozície pre HDD/SSD typu SAS alebo SATA veľkosti 2.5", všetky disky za chodu meniteľné / dopĺňateľné, osadené min 2x 480GB, typ SATA SSD, použitie typu mixed use. |
| **USB port** | Minimálne jeden USB port prístupný zvonku. |
| **PCI sloty** | Minimálne 1 voľný rozširujúci slot PCI-Express min. Gen3. |
| **Bezpečnosť** | TPM modul 2.0 |
| **Grafický adaptér** | Integrovaný grafický adaptér. |
| **Správa a manažment** | * hardvérový komponent nezávislý od operačného systému formou vzdialenej grafickej KVM konzoly * možnosť pripojenia vzdialených médií, napr. CD ROM, DVD ROM, ISO image, USB kľúč, FDD, adresár * možnosť štartu, reštartu a shutdown serveru cez sieť LAN, nezávisle od OS * možnosť centrálne manažovať firmware pre všetky servery v šasi * možnosť automaticky registrovať servisné incidenty celej navrhovanej infraštruktúry priamo u výrobcu * rozšírená bezpečnostná ochrana na úrovni BIOSu servera * verifikácia autenticity FW * automatická obnova poškodeného / neautentického FW servera * pravidelné skenovanie FW |
| **Servisná podpora** | min. 5 rokov servisná podpora v mieste inštalácie, v režime 9x5 s garantovanou dobou odozvy do nasledujúceho pracovného dňa a garantovanou dobou opravy do 2 dní.  Oprava zariadenia musí byť realizovaná priamo výrobcom alebo jeho lokálnym autorizovaným servisným partnerom (zastúpením). |
| **Prevedenie** | Server typu blade, kompatibilný s požadovaným serverovým šasi. |

### Licencie operačného systému

|  |  |
| --- | --- |
| **Produkt/Parameter** | **Požiadavky** |
| **Funkcionalita licencií operačného systému** | Je potrebné dodať licencie, pre možnosť vytvorenia virtualizácie v klastrovom režime, na všetky CPU jadrá 9 dodaných serverov HW infraštruktúry typu x86, ktorý umožňuje v rámci virtualizačnej vrstvy inštalovať a licenčne pokryť neobmedzený počet virtuálnych serverov typu Windows min. verzie 2022.  Vrátane podpory pre prechod na novšiu verziu počas 3 rokov. |

### Licencie virtualizácie vSphere

|  |  |
| --- | --- |
| **Produkt/Parameter** | **Požiadavky** |
| **vSphere** | Je potrebné dodať licencie vSphere, pre možnosť vytvorenia virtualizácie v klastrovom režime, na všetky CPU jadrá 3 dodaných serverov HW infraštruktúry typu x86, ktorý poskytuje minimálne live migráciu virtuálnych serverov.  Vrátane podpory pre prechod na novšiu verziu počas 5 rokov. |

### Diskové pole

|  |  |
| --- | --- |
| **Parameter** | **Minimálne požiadavky** |
| **Prevedenie** | Diskové pole v All-Flash prevedení s vlastnosťami vysokej dostupnosti.  Diskové pole musí byť montovateľné do 19" Racku a musí obsahovať potrebné príslušenstvo potrebné na montáž do racku. Prevedenie max. 2U. |
| **Dostupnosť** | Pre navrhované diskové pole musí výrobca garantovať aspoň 99,9999% dostupnosť dát. Uchádzač predloží certifikát, prípadne iný dokument výrobcu s garantovanou dostupnosťou, ktorý je dostupný na verejných stránkach výrobcu.  Výmena ľubovoľného vadného komponentu za prevádzky bez prerušenia prístupu k dátam. Aktualizácia FW na kontroléroch a diskoch bez prerušenia chodu aplikácií. |
| **Napájanie** | Redundantné jednofázové 230V, z dvoch nezávislých zdrojov elektrického napätia, napájacie káble. |
| **Cache pamäť** | Min. 256GB DRAM |
| **Radiče diskového poľa** | 2ks v zapojení aktív/aktív. Radiče diskového poľa musia poskytovať IO prístup ku každému volumu cez host porty všetkých radičov diskového poľa.  Podpora online rozšírenia diskového poľa na vyšší/novší modelový rad výmenou len radičov diskového poľa prípadne možnosťou natívnej replikácie na vyšší/novší modelový rad s minimalizáciou času výpadku. |
| **Host porty** | Minimálne 8x 32Gb Fibre channel vrátane SFP+ modulov a  min. 4x 10Gb SFP+ LAN pre účely replikácie dát medzi diskovými poliami.  Možnosť rozšírenia FC portov o 8x 32Gb FC. |
| **Podporované typy diskov** | Podporuje SSD disky, rotačné SAS disky, rotačné NLSAS disky.  Umožňuje mixovanie rotačných a SSD/Flash diskových modulov rovnakého fyzického prevedenia, ale rôznych kapacít, prípadne výkonových parametrov v rámci jedného kontroléra alebo jednej diskovej police. |
| **Požadované dátové disky** | Aspoň 12x min. 3,8TB NVME alebo SAS SSD.  Minimálna požadovaná kapacita 27TiB v RAID6, pričom „hot spare“ priestor je distribuovaný cez všetky diskové moduly v RAID skupine alebo ekvivalent (minimálne s jedným spare diskom v prípade štandardného RAID 6) bez zohľadnenia úspor deduplikáciou a kompresiou. |
| **Spare disky** | Diskové pole musí umožňovať správu spare priestoru alebo používať Spare disky.  V prípade, ak diskové pole používa dedikované disky pre Spare, požadujeme:  1x min. 3,8TB SSD SFF alebo NVMe. |
| **Ochrana dát** | Diskové pole musí podporovať RAID úroveň zabezpečenia dát pri výpadku ľubovoľných dvoch diskov aj v rámci jednej diskovej/RAID skupiny.  Umožňuje online rozšírenie RAID skupiny pridaním disku (bez prerušenia chodu aplikácií). |
| **Performance požiadavky** | Min. 130k IOPS pre 8k random blok 50/50 čítanie/zápis pre Thin volumy.  Min. 60k IOPS pre 8k random blok 50/50 čítanie/zápis pre volumy s deduplikáciou a kompresiou. |
| **Rozšírenie kapacity** | Systém umožňuje ďalšie rozširovanie fyzickej kapacity minimálne na 200 diskov. |
| **Príslušenstvo** | 8ks optické Multi-mode káble OM4, 5m. |
| **SW vlastnosti** | Licencie pre správu poľa musia byť časovo neobmedzené, licencované na celú dodávanú kapacitu diskového poľa a musia umožňovať správu RAID, tvorbu LUN a ich publikovanie k serverom.  Podporuje šifrovanie dát uložených na SSD a HDD diskov minimálne podľa štandardu FIPS 140-2.  Inline kompresia a deduplikácia dát voliteľná pre jednotlivé volumy na SSD diskoch. Online rekonfigurácia volumov na Thin volumy bez použitia kompresie a deduplikácie.  Nastavenie QoS  Vytváranie Snapshotov volumov, obnova dát volumu zo Snapshotov. Storage Snapshoty musia byť aplikačne konzistentné minimálne pre VMware volumy, MS SQL a Oracle databázy bez potreby používania skriptov. |
| **Podpora replikácie** | Synchrónna a Asynchrónna replikácia dát na úrovni radičov diskového poľa cez FC SAN a LAN infraštruktúru.  Synchrónna replikácia musí umožňovať vytvorenie volumov s vysokou dostupnosťou. Takéto volumy majú synchrónne kópie na druhom diskovom poli. V prípade výpadku primárnej kópie sa I/O operácie automaticky a online presunú na sekundárnu kópiu transparentne voči pripojeným serverom.  Asynchrónna replikácia musí umožňovať replikáciu volumu na diskové pole v inej lokalite. |
| **Správa zariadenia** | Jednotná grafická konzola a príkazový riadok (CLI) pre správu a monitoring diskového poľa.  Monitorovací a analytický nástroj s vlastnosťami:  • Dashboard základných informácií  • kapacitné a výkonové trendy  • zobrazenie výkonnostných parametrov vyťaženia volumov  • historické údaje o kapacite a výkone min. 6 mesiacov  • historické údaje o stave zariadenia a jeho komponentov |
| **Podpora operačných systémov** | Minimálne Microsoft Windows 2016 a novší, Microsoft Windows Hyper-V, Vmware vSphere min. v6.x a 7.x, , Red Hat 7 a 8, SuSE Linux 12 a 15, Oracle VM 3.4 |
| **Inštalácia** | Požaduje sa hardvérová inštalácia technikom s platným certifikátom výrobcu pre danú typovú radu zariadení, overenie funkčnosti a odovzdanie zariadenia v odporúčanom nastavení výrobcu.  Inštalácia musí mať možnosť obsahovať pripojenie na vzdialený dohľad servisného centra výrobcu. |
| **Servisná podpora** | 5 rokov záruka, v mieste inštalácie, 24x7 s garantovanou dobou opravy do 24 hodín.  Oprava zariadenia musí byť realizovaná priamo výrobcom alebo jeho lokálnym autorizovaným servisným partnerom (zastúpením).  Výrobca počas obdobia HW servisnej podpory garantuje výmenu Flash/SSD modulov v prípade ich výpadku bez ohľadu na počet prepisov ich RAW kapacity v čase jeho vzniku. |

### FC SAN prepínač

|  |  |
| --- | --- |
| **Parameter** | **Minimálne požiadavky** |
| **Technológia** | min. 32Gb/s Fibre Channel 24-portový prepínač |
| **Kompatibilita** | Požadujeme plnú kompatibilitu s dnes používanými prepínačmi Brocade, ktorých originálnym výrobcom je spoločnosť Broadcom. |
| **Počet portov** | Aktivované a osadené všetky porty SFP+ 32Gb SW modulmi. |
| **Príslušenstvo** | 7ks optické Multi-mode káble OM4, 2m.  7ks optické Multi-mode káble OM4, 5m. |
| **Montážne prevedenie** | 1U montovateľné do 19" racku. |
| **Správa prepínačov** | Grafické rozhranie a príkazový riadok. |
| **Inštalácia** | Požaduje sa hardvérová inštalácia technikom s platným certifikátom výrobcu pre danú typovú radu zariadení, overenie funkčnosti a odovzdanie zariadenia v odporúčanom nastavení výrobcu. |
| **Servisná podpora** | 5 rokov záruka, v mieste inštalácie, 24x7 s garantovanou dobou opravy do 24 hodín.  Oprava zariadenia musí byť realizovaná priamo výrobcom alebo jeho lokálnym autorizovaným servisným partnerom (zastúpením). |

|  |  |  |  |  |  |  |  |
| --- | --- | --- | --- | --- | --- | --- | --- |
| **p.č.** | **Tech. zariadenie** | **Počet** | **Jednotková cena za HW/licenciu bez DPH\*\*** | **Jednotková cena za podporu/záruku bez DPH\*\*** | **Jednotková cena bez DPH** | **Celková cena bez DPH** | **Celková cena s DPH** |
| 1. | *Blade šasi* | .... ks\* |  |  |  |  |  |
| 2. | *Blade server* | 12 ks |  |  |  |  |  |
| 3. | *Licencie operačného systému* | 1 ks |  |  |  |  |  |
| 4. | *Licencie virtualizácie vSphere* | 1 ks |  |  |  |  |  |
| 5. | *Diskové pole* | 1 |  |  |  |  |  |
| 6. | *FC SAN prepínač* | 2 ks |  |  |  |  |  |

\* je požadovaný 1ks ale je možné zabezpečiť aj dodaním 2 ks šasi s minimálne šiestimi pozíciami pre blade servre - **(doplní sa po ukončení VO na základe víťaznej ponuky)**

\*\* v prípade že nie je možné samostatne vyčísliť HW/licenciu a podporu, tak sa nevypĺňa

|  |  |  |  |  |  |
| --- | --- | --- | --- | --- | --- |
| **P.č.** | **Názov, Sídlo** | **Meno a priezvisko osoby oprávnenej konať za subdodávateľa** | **IČO** | **Predmet subdodávky** | **Rozsah subdodávky** |
|  |  |  |  |  |  |
|  |  |  |  |  |  |
|  |  |  |  |  |  |